(N á v r h)

## Z á k o n

z .................................... 2003,

ktorým sa mení a dopĺňa zákon č. 161/1998 Z. z. o Komore kominárov Slovenska a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov

Národná rada Slovenskej republiky sa uzniesla na tomto zákone:

## Čl. I

Zákon č. 161/1998 Z. z. o Komore kominárov Slovenska a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení zákona č. 279/2001 Z. z., ktorým sa mení a dopĺňa zákon č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení niektorých zákonov sa mení a dopĺňa takto:

1. V § 2 ods. 1 sa vypúšťa text „so sídlom v Dolnom Kubíne“. Druhá veta odseku 1 znie:„Sídlom komory je obec určená v stanovách komory.“.

2. Poznámky pod čiarou k odkazu 1 a 2 sa vypúšťajú.

Za poznámku pod čiarou 3) sa vkladá poznámka 3a) v tomto znení:

„3a) Vyhláška Ministerstva vnútra Slovenskej republiky č. 84/1997 Z. z., ktorou sa ustanovujú technické podmienky a požiadavky požiarnej bezpečnosti pri inštalácii a prevádzkovaní palivových spotrebičov, elektrotepelných spotrebičov a zariadení ústredného vykurovania a pri výstavbe a používaní komínov a dymovodov.“.

3. Za § 2 sa vkladajú § 3 až 3g, ktoré znejú:

„§ 3

Pôsobnosť komory

Komora najmä

a) zastupuje svojich členov vo vzťahu k štátnym orgánom, orgánom územnej samosprávy a iným právnickým osobám,

b) vykonáva odbornú prípravu osôb, ktoré vykonávajú kominárske práce,

c) vydáva osvedčenie o odbornej spôsobilosti na kominárske práce,

d) vymedzuje po dohode s osobou s odbornou spôsobilosťou územný obvod jej pôsobnosti na vykonávanie kominárskych prác; pre územný obvod sa spravidla určujú dve osoby s odbornou spôsobilosťou,

e) vytvára podmienky na zvyšovanie odbornosti osôb s odbornou spôsobilosťou,

f) pôsobí na osoby s odbornou spôsobilosťou, aby svoju činnosť vykonávali odborne a spôsobom ustanoveným právnymi predpismi; za tým účelom kontroluje vykonávanie kominárskych prác,

g) oznamuje príslušnému orgánu štátnej správy3) osoby, ktorým zanikla platnosť osvedčenia o odbornej spôsobilosti, alebo osoby, ktoré závažným spôsobom porušujú podmienky ustanovené právnymi predpismi pri výkone kominárskych prác,

h) spolupracuje so strednými školami, s vysokými školami a inými vedeckými a výskumnými inštitúciami, s orgánmi štátnej správy a so štátnymi skúšobňami v záujme rozvoja kominárstva,

i) poskytuje informačné a poradenské služby,

j) spolupracuje so štátnymi orgánmi pri tvorbe právnych predpisov týkajúcich sa kominárstva.

k) spolupracuje s obdobnými právnickými osobami v zahraničí.

§ 3a

Kominárske práce

(1) Kominárske práce sa členia na

1. kontrolu a čistenie komínov.
2. odborné preskúšanie komínov,

(2) Kontrolovať a čistiť komíny môže len kominár alebo revízny technik komínov. Obsah kontroly a čistenia komínov upravuje osobitný predpis.3a)

(3) Kontrolovať a čistiť komíny môže aj osoba vykonávajúca prax podľa § 3f; táto ju môže vykonávať len pod dohľadom kominára alebo revízneho technika komínov.

(4) Odborne preskúšavať komíny môže len revízny technik komínov.Obsah odborného preskúšania komínov upravuje osobitný predpis.3a)

(5) Vzory potvrdenia o kontrole a čistení a odbornom preskúšavaní komínov upravuje osobitný predpis.3a)

§ 3b

Odborná spôsobilosť

(1) Odbornou spôsobilosťou je súhrn vedomostí, praktických skúseností a aplikačných postupov, ktoré sú nevyhnutné na riadny výkon kominárskych prác.

(2) Odbornou spôsobilosťou kominárov je najmä znalosť

1. predpisov súvisiacich s kominárskou činnosťou,
2. technologických postupov kontroly a čistenia komínov, dymovodov a palivových spotrebičov,
3. navrhovania a vyhotovovania komínov a dymovodov, ako aj inštalácie palivových spotrebičov.

(3) Odbornou spôsobilosťou revíznych technikov komínov je najmä znalosť

1. predpisov súvisiacich s činnosťou revíznych technikov komínov,
2. navrhovania a vyhotovovania komínov a dymovodov, ako aj inštalácie palivových spotrebičov,
3. funkčných, konštrukčných a bezpečnostných parametrov komínov, dymovodov a palivových spotrebičov,
4. technologických postupov preskúšavania komínov a vyhodnocovania spaľovacieho procesu,
5. technologických postupov kontroly a čistenia komínov, dymovodov a palivových spotrebičov.

(4) Obsah odbornej prípravy na získanie odbornej spôsobilosti podľa odsekov 2 a 3 je uvedený v prílohe č. 1.

§ 3c

Rozsah odbornej prípravy

(1) Základná odborná príprava je zameraná na získanie vedomostí, praktických skúseností a aplikačných postupov. Základná odborná príprava pre kominárov, ktorí sa majú podrobiť ďalšiemu overeniu odbornej spôsobilosti podľa § 3e ods. 7 je v rozsahu najmenej 100 hodín. Základná odborná príprava pre revíznych technikov komínov je najmenej 60 hodín.

(2) Ďalšia odborná príprava pre kominárov sa vykonáva raz za päť rokov v rozsahu najmenej 25 hodín.

(3) Ďalšia odborná príprava pre revíznych technikov komínov sa vykonáva raz za päť rokov v trvaní najmenej 15 hodín.

§ 3d

Vykonávanie odbornej prípravy

(1) Na vykonávanie odbornej prípravy vedie komora,

a) zoznam lektorov a doklady o ich odbornej a pedagogickej kvalifikácii,

b) základnú pedagogickú dokumentáciu, najmä tematický plán a časový rozvrh odbornej prípravy a skúšobný poriadok,

c) prehľad o materiálnom zabezpečení procesu vzdelávania, najmä opis priestorov na odbornú prípravu, vybavenie audiovizuálnou technikou a inou potrebnou technikou, zoznam učebných pomôcok, literatúry pre lektorov a učebných textov pre poslucháčov.

(2) O odbornej príprave vedie komora triednu knihu ktorú, uchováva päť rokov.

§ 3e

Overovanie a osvedčovanie odbornej spôsobilosti

(1) Odborná spôsobilosť sa overuje skúškou a preukazuje sa osvedčením o odbornej spôsobilosti. Odbornú spôsobilosť kominára spĺňa osoba, ktorá má výučný list alebo iný doklad o riadnom ukončení učebného odboru kominár alebo príbuzného odboru a doklad o vykonaní trojročnej praxe v kominárskom odbore

(2) Osvedčenie o odbornej spôsobilosti kominár na základe výučného listu alebo iného dokladu o riadnom ukončení učebného odboru alebo príbuzného odboru a dokladu o vykonaní trojročnej praxe v kominárskom odbore vydáva komora.

(3) Osoba s odbornou spôsobilosťou kominár sa môže podrobiť overeniu odbornej spôsobilosti revízny technik komínov najskôr tri roky po nadobudnutí odbornej spôsobilosti kominár.

(4) Overovanie odbornej spôsobilosti sa vykonáva pred skúšobnou komisiou, ktorú zriaďuje komora. Overovaniu odbornej spôsobilosti sa môže podrobiť len osoba, ktorá absolvovala odbornú prípravu vo vymedzenom rozsahu.

(5) O skúške a jej výsledku skúšobná komisia vyhotovuje zápisnicu. Ak overovaná osoba na skúške vyhovie, osvedčenie o odbornej spôsobilosti jej vydáva komora. Vzor osvedčenia o odbornej spôsobilosti je uvedený v prílohách č. 2 a č. 3. Platnosť osvedčenia o odbornej spôsobilosti je päť rokov odo dňa vykonania skúšky.

(6) Ak overovaná osoba na skúške nevyhovie, môže skúšku dva razy opakovať. Termín opakovanej skúšky sa určuje tak, aby sa konala najskôr po jednom mesiaci a najneskôr do troch mesiacov odo dňa vykonania skúšky, pri ktorej osoba nevyhovela.

(7) Ak overovaná osoba nevyhovie na žiadnej skúške podľa odseku 6, ďalšiemu overeniu odbornej spôsobilosti sa môže podrobiť až po opätovnom absolvovaní základnej odbornej prípravy.

(8) Osoba s odbornou spôsobilosťou kominár a osoba s odbornou spôsobilosťou revízny technik komínov sa podrobujú ďalšiemu pravidelnému overovaniu odbornej spôsobilosti po absolvovaní ďalšej odbornej prípravy raz za päť rokov. Na overovanie ďalšej odbornej prípravy sa primerane vzťahujú ustanovenia odsekov 4 až 7.

§ 3f

Získanie praxe

(1) Osobe ktorá má výučný list alebo iný doklad o riadnom ukončení učebného odboru kominár sa do praxe započítava dĺžka štúdia v tomto učebnom odbore. Ak dĺžka štúdia v učebnom odbore kominár je kratšia ako tri roky, zostávajúcu časť praxe vykoná osoba podľa odseku 3.

(2) Osoba, ktorá má výučný list alebo iný doklad o riadnom ukončení príbuzného odboru a nemá požadovanú dobu praxe môže požiadať písomne komoru o určenie osoby u ktorej bude vykonávať prax.

(3) Prax možno vykonávať len u osoby s odbornou spôsobilosťou kominár, ktorá má najmenej pätnásť rokov praxe v odbore alebo u osoby s odbornou spôsobilosťou revízny technik komínov, ktorý má najmenej desať rokov praxe v odbore.

§ 3g

Osvedčovanie písomností

(1) Osoba s odbornou spôsobilosťou kominár pri vykonávaní svojej činnosti osvedčuje pravosť písomností, ktoré vyhotovila, odtlačkom svojej pečiatky a vlastnoručným podpisom.

(2) Pečiatka podľa odseku 1 je obdĺžnikového tvaru o rozmeroch 45 x 16 mm. V texte pečiatky musí byť uvedené meno a priezvisko osoby s odbornou spôsobilosťou kominár, registračné číslo jej osvedčenia a slovo KOMINÁR. Vzor odtlačku pečiatky je uvedený v prílohe č. 4.

(3) Osoba s odbornou spôsobilosťou revízny technik komínov pri vykonávaní svojej činnosti osvedčuje pravosť písomností, ktoré vyhotovila, odtlačkom svojej pečiatky a vlastnoručným podpisom.

(4) Pečiatka podľa odseku 3 je okrúhleho tvaru o priemere 35 mm. V texte pečiatky musí byť uvedené meno a priezvisko osoby s odbornou spôsobilosťou revízny technik komínov, registračné číslo jej osvedčenia a slová REVÍZNY TECHNIK KOMÍNOV. Vzor odtlačku pečiatky je uvedený v prílohe č. 5.

(5) Pečiatku osobe s odbornou spôsobilosťou kominár a osobe s odbornou spôsobilosťou revízny technik komínov (ďalej len „osoba s odbornou spôsobilosťou“) vydáva komora, za úhradu.“.

4. V § 6 sa za písmeno c) vkladá nové písmeno d), ktoré znie:

„d) viceprezident,“.

Doterajšie písmeno d) sa označuje ako písmeno e) a doterajšie písmeno e) sa označuje ako písmeno f).

5. V § 7 sa slovo „podpredseda“ nahrádza slovom „viceprezident“.

6. V § 11 ods. 1 písmeno a) sa slovo „členom“ nahrádza slovami „osobám s odbornou spôsobilosťou“.

7. § 16 vrátane nadpisu znie:

„Disciplinárna zodpovednosť

§ 16

(1) Za závažné alebo opätovné zavinené porušenie povinností ustanovených týmto zákonom, ak nejde o trestný čin alebo priestupok, možno uložiť osobe s odbornou spôsobilosťou niektoré z týchto disciplinárnych opatrení:

a) písomné napomenutie,

b) pokutu do 30 000 Sk,

c) zadržanie osvedčenia.

(2) Osoba s odbornou spôsobilosťou, ktorej bolo zadržané osvedčenie o odbornej spôsobilosti, je povinná podrobiť sa novému overeniu odbornej spôsobilosti pred skúšobnou komisiou podľa § 3e najneskôr do troch mesiacov odo dňa zadržania osvedčenia o odbornej spôsobilosti.

(3) Ak osoba s odbornou spôsobilosťou na skúške nevyhovie alebo sa skúške nepodrobí v lehote uvedenej v odseku 2, komora osvedčenie o odbornej spôsobilosti odníme.

(4) Osoba, ktorej zanikla platnosť osvedčenia o odbornej spôsobilosti, je povinná do troch dní od nadobudnutia právoplatnosti rozhodnutia o odňatí osvedčenia o odbornej spôsobilosti vrátiť pečiatku komore.

(5) Výnosy z pokút sú príjmom komory.“.

8. V § 17 ods. 3 sa slovo „člen“ nahrádza slovami „osoba s odbornou spôsobilosťou“.

9. Vypúšťa sa § 19.

10. Vypúšťa sa čl. II.

11. Zákon sa doplňuje o prílohy č. 1 až č. 5.

Príloha č. 1

k zákonu č. /2003 Z. z.

OBSAH ODBORNEJ PRÍPRAVY

Odborná príprava na získanie odbornej spôsobilosti kominár obsahuje najmä

a) predpisy súvisiace s kominárskou činnosti

1. stavebný zákon a jeho vykonávacie predpisy,
2. zákon o ochrane pred požiarmi a jeho vykonávacie predpisy,
3. predpisy o ochrane životného prostredia, súvisiace s emisiami vznikajúcimi pri horení látok v palivových spotrebičoch,
4. právne a technické predpisy súvisiace s posudzovaním zhody výrobkov,

b) technologické postupy kontroly a čistenia komínov, dymovodov a palivových spotrebičov

1. vykonávanie čistiacich prác komínov a dymovodov pri pripojení jednotlivých druhov palivových spotrebičov,
2. kontrolu komínov a dymovodov z hľadiska bezpečnej, spoľahlivej a efektívnej prevádzky,
3. vyhotovovania komínov a dymovodov, ako aj inštalácie palivových spotrebičov
4. vlastnosti materiálov na vyhotovenie komínov a dymovodov,
5. požiadavky na vyhotovovanie komínov a dymovodov,
6. umiestňovanie palivových spotrebičov v stavbe a ich pripájanie na komín.

Odborná príprava na získanie odbornej spôsobilosti revízny technik komínov obsahuje najmä

1. predpisy súvisiace s činnosťou revízneho technika komínov,
2. stavebný zákon a jeho vykonávacie predpisy,
3. zákon o ochrane pred požiarmi a jeho vykonávacie predpisy,
4. predpisy o ochrane životného prostredia, súvisiace s emisiami vznikajúcimi pri horení látok v palivových spotrebičoch,
5. právne a technické predpisy súvisiace s posudzovaním zhody výrobkov,

b) zásady navrhovania a vyhotovovania komínov a dymovodov, ako aj inštalácie palivových spotrebičov

1. určovanie účinnej výšky, prierezu dymovej cesty a účinného ťahu komína,
2. materiály vhodné na vyhotovovanie komínov pre jednotlivé druhy palivových spotrebičov,
3. podmienky inštalácie jednotlivých druhov palivových spotrebičov a ich umiestňovanie vzhľadom na prostredie a druh stavebných konštrukcií,

c) funkčné, konštrukčné a bezpečnostné parametre komínov, dymovodov a palivových spotrebičov

1. navrhovanie a vyhotovovanie komínového plášťa a otvorov v komíne,
2. bezpečné vzdialenosti stavebných konštrukcií od komínov, dymovodov a palivových spotrebičov,
3. podmienky spaľovania a účinnosť palivových spotrebičov,
4. zásady vykonávania kominárskych prác,.

d) technologické postupy preskúšavania komínov a vyhodnocovania spaľovacieho procesu

1. skúška tesnosti konštrukcie vytvárajúcej dymovú cestu,
2. vykonávanie emisných kontrol prenosnými meracími prístrojmi,
3. vykonávanie kontrol účinnosti palivových spotrebičov,
4. posúdenie stavebného vyhotovenia komína.

e) technologické postupy kontroly a čistenia komínov, dymovodov a palivových spotrebičov

1. vykonávanie čistiacich prác komínov a dymovodov pri pripojení jednotlivých druhov palivových spotrebičov,
2. kontrolu komínov a dymovodov z hľadiska bezpečnej, spoľahlivej a efektívnej prevádzky,

Príloha č. 2

k zákonu č. /2003 Z. z.

VZOR OSVEDČENIA

# KOMORA KOMINÁROV SLOVENSKA

Číslo: Dňa:

OSVEDČENIE

o odbornej spôsobilosti

Meno a priezvisko:

Trvalý pobyt:

spĺňa predpoklady

odbornej spôsobilosti podľa §3b ods. 2 tohto zákona

na kontrolu a čistenie komínov

Osvedčenie platí do: ..........

……………………………………. …………………………………

Odtlačok pečiatky Meno a priezvisko predsedu

Komory kominárov Slovenska skúšobnej komisie

Príloha č. 3

k zákonu č. /2003 Z. z.

VZOR OSVEDČENIA

# KOMORA KOMINÁROV SLOVENSKA

Číslo: Dňa:

OSVEDČENIE

o odbornej spôsobilosti

Meno a priezvisko:

Trvalý pobyt:

spĺňa predpoklady

odbornej spôsobilosti podľa § 3b ods. 3 tohto zákona

na odborné preskúšavanie komínov

Osvedčenie platí do: ..........

……………………………………. …………………………………

Odtlačok pečiatky Meno a priezvisko predsedu

Komory kominárov Slovenska skúšobnej komisie

Príloha č. 4

k zákonu č. /2003 Z. z.

VZOR ODTLAČKU PEČIATKY



Príloha č. 5

k zákonu č. /2003 Z. z.

VZOR ODTLAČKU PEČIATKY



Čl. II

Tento zákon nadobúda účinnosť 1. januára 2004.